b'\n_START_ARTICLE_\nSivka\n_START_SECTION_\nOpis rastline\n_START_PARAGRAPH_\nLubje se sivki navadno lupi. Vejice so najve\xc4\x8dkrat \xc5\xa1tirioglate in imajo ozke, podolgovate, sivozelene liste, ki so spodaj \xc5\xbelezavi. Cvetni poganjki prerastejo liste, modri do sivo vijoli\xc4\x8dasti drobni cvetovi so v klasu podobnem socvetju. Sivka cveti julija in avgusta, cvetovi so beli, svetlovijoli\xc4\x8dni ali svetloro\xc5\xbenati. Koreninski sistem je zelo razvejan, ve\xc4\x8dina korenin se\xc5\xbee 40\xc2\xa0cm globoko. Listi so pri ozkolistni sivki modrozeleni, pri \xc5\xa1irokolistni pa belkasti. Stebla, na katerih rastejo cvetovi, so enoletna, dolga 20\xe2\x80\x9340\xc2\xa0cm._NEWLINE_Najbolj raz\xc5\xa1irjena vrsta je navadna sivka, prava sivka ali ozkolistna sivka z botani\xc4\x8dnim imenom Lavandula angustifolia (nekdaj L. officinalis Chaix). Obstaja veliko gojenih vrst._NEWLINE_Cveti in vsa rastlina zna\xc4\x8dilno di\xc5\xa1i in ima nekoliko grenak okus. Posu\xc5\xa1ena sivka ima ve\xc4\x8d di\xc5\xa1avnih snovi kot zelena. Proti severu di\xc5\xa1avnost rastline pojema.\n_START_SECTION_\nRaz\xc5\xa1irjenost\n_START_PARAGRAPH_\nSivka raste na son\xc4\x8dnih pobo\xc4\x8djih Sredozemlja. Kot divja raste v ju\xc5\xbeni Franciji, \xc5\xa0paniji, Italiji in severni Afriki. Je svetloljubna rastlina, zato ne uspeva na sen\xc4\x8dnih podro\xc4\x8djih. V procesu evolucije se je privadila tudi na ni\xc5\xbeje temperature, najbolje pa uspeva na nadmorskih vi\xc5\xa1inah 0\xe2\x80\x931000 m. Raste predvsem na zemlji, bogati z mineralnimi snovmi in du\xc5\xa1ikom._NEWLINE_V zadnjih letih jo na\xc4\x8drtno gojijo tudi na slovenskem Krasu , \xc5\xa0tajerskem in Prekmurju.\n_START_SECTION_\nUporaba\n_START_PARAGRAPH_\nPri sivki so zdravilni cvetovi, listi in vsa cveto\xc4\x8da zel. Najbogatej\xc5\xa1e s sivkinim oljem je cvetje, tik preden se odpre. Zdravilne snovi in u\xc4\x8dinkovine so eteri\xc4\x8dno olje, smola, \xc4\x8dreslovine, gren\xc4\x8dina in druge. Sivka deluje proti kr\xc4\x8dem, je rahlo dra\xc5\xbeljiva in po\xc5\xbeivljajo\xc4\x8da. Uporabljamo jo pri napenjanju, migreni, omotici\xe2\x80\xa6 notranje kot \xc4\x8daj, zunanje pa za vtiranje. Tudi Kneipp jo je predpisoval svojim pacientom. Sivka na po\xc4\x8dutje deluje pomirjajo\xc4\x8de in dobrodejno. Sivkino olje mo\xc4\x8dno mrtvi\xc4\x8di klice, zato ga uporabljamo pri prebavnih motnjah._NEWLINE_Sivko uporabljamo tudi za okras \xe2\x80\x93 pogosti so \xc5\xa1opki suhega cvetja, uporabljamo jih tudi v potpurijih. Posu\xc5\xa1ene cvetove zaradi njihovega vonja dajemo v garderobne omare, kjer tudi odganjajo molje._NEWLINE_Gospodarski pomen sivke predstavlja predvsem sivkino olje, ki ga uporabljamo kot antiseptik in za aromaterapijo._NEWLINE_V cvetovih sivke je veliko nektarja, iz katerega lahko \xc4\x8debele naredijo zelo kvaliteten med._NEWLINE_Nekatera ljudska imena sivke so kofendl, lafendl, lavendel, siva\xc4\x8d, \xc5\xa1piknada, lavanda.\n_START_SECTION_\nEteri\xc4\x8dno olje\n_START_PARAGRAPH_\nEteri\xc4\x8dno olje sivke je naravni antibiotik, antiseptik, antidepresiv in pomirjevalo. Pomaga pri celjenju ran in prepre\xc4\x8duje nastanek krast, tako da vzpodbudi imunski sitem in celice ko\xc5\xbee k hitrej\xc5\xa1i regeneraciji._NEWLINE_Uravnava prebavo, pomirja kr\xc4\x8de, spodbuja menstruacijo, \xc4\x8disti se\xc4\x8d, krepi srce, uravnava krvni pritisk, pomaga pri vro\xc4\x8dini, migreni, neenakomernem bitju srca, epilepsiji, histeriji, \xc5\xbeiv\xc4\x8dnih boleznih, \xc5\xbeiv\xc4\x8dni in psihi\xc4\x8dni preobremenjenosti, razdra\xc5\xbeljivosti in nespe\xc4\x8dnosti._NEWLINE_Eteri\xc4\x8dno olje uporabljamo tudi kot sestavino mazil proti revmi in ko\xc5\xbenim boleznim z mo\xc4\x8dnim srbenjem, pomaga pri opeklinah in pikih insektov. Uporabljamo ga pri ne\xc4\x8disti ko\xc5\xbei, aknah, mastni ko\xc5\xbei, manj\xc5\xa1ih ranicah in odrgninah. U\xc4\x8dinkovito deluje tudi pri mo\xc4\x8dnem izcedku iz no\xc5\xbenice. _NEWLINE_Pomaga pri plju\xc4\x8dnih boleznih, astmi, suhem ka\xc5\xa1lju, bronhitisu, bole\xc4\x8dinah v u\xc5\xa1esu in pri vnetju o\xc4\x8di. _NEWLINE_V parfumeriji se veliko uporablja eteri\xc4\x8dno olje \xc5\xa1irokolistne sivke (L. laifolia) in lavandina (L. hybrida), saj ti dve vrsti vsebujeta veliko ve\xc4\x8d eteri\xc4\x8dnega olja kot ostale vrste sivke.\n_START_SECTION_\n\xc4\x8caj\n_START_PARAGRAPH_\nPoparki iz sivke imajo bolj blago delovanje kot eteri\xc4\x8dna olja, vendar vseeno delujejo kot blago pomirjevalo proti vznemirjenosti, \xc5\xbeiv\xc4\x8dni iz\xc4\x8drpanosti in nespe\xc4\x8dnosti, prav tako pomagajo pri prebavnih motnjah \xc5\xbeiv\xc4\x8dnega izvora. _NEWLINE_Sivkin \xc4\x8daj spodbuja tek, ureja prebavo, odvaja \xc5\xbeol\xc4\x8d, bla\xc5\xbei trebu\xc5\xa1ne kr\xc4\x8de, odpravlja napenjanje in vetrove, \xc5\xbeene na vodo, miri in uspava ter tudi prepre\xc4\x8di omedlevanje. Uporablja tudi za izpiranje ran, masa\xc5\xbeo lasi\xc5\xa1\xc4\x8da in pri srbenju ko\xc5\xbee._NEWLINE_Sivka se uporablja tudi v kombinaciji z drugimi pomirjevalnimi in karminativnimi drogami.\n_START_SECTION_\nKopel\n_START_PARAGRAPH_\nDi\xc5\xa1e\xc4\x8de sivkine kopeli delujejo protistresno, izbolj\xc5\xa1ajo prekrvavitev ko\xc5\xbee in bla\xc5\xbeijo te\xc5\xbeave v menopavzi. Eteri\xc4\x8dno olje v sivkini kopeli pomirja, bla\xc5\xbei nemir, zaskrbljenost in stres in pomirja razdra\xc5\xbeeno, pordelo in ob\xc4\x8dutljivo ko\xc5\xbeo._NEWLINE_Kopel se danes velikokrat uporablja tudi pri vegetativnih distonijah (nevrolo\xc5\xa1ki sindrom s trajnimi mi\xc5\xa1i\xc4\x8dnimi kontrakcijami, ki povzro\xc4\x8dijo zvijanje in nenormalno dr\xc5\xbeo telesa).\n_START_SECTION_\nNevarnosti uporabe sivke\n_START_PARAGRAPH_\nSivkino eteri\xc4\x8dno olje je sestavina mnogih kozmeti\xc4\x8dnih izdelkov. Pri uporabi eteri\xc4\x8dnega olje upo\xc5\xa1tevati njegovo mo\xc4\x8dno delovanje in mo\xc5\xbenost  alergijske reakcije in preob\xc4\x8dutljivosti ko\xc5\xbee na svetlobo pri prekomerni uporabi. Uporaba sivke se odsvetuje nose\xc4\x8dnicam in doje\xc4\x8dim mamicam. _NEWLINE_Prevelike koli\xc4\x8dine eteri\xc4\x8dnega olja dra\xc5\xbeijo prebavne organe in zelo mo\xc4\x8dno vplivajo na po\xc4\x8dutje.'